寄郭信可時假守忠州
作者：晁公遡
朝代：宋

paragraphs: 君家老阿舒，抗論王公前。
盍不託清靜，著書如子玄。
愛君識此意，坐脫世糾纏。
不復眉炙狂，惟應口談天。
近假刺史節，名高黄潁川。
無爲渠自化，多事豈所便。
只今鳴玉溪，百尺來飛泉。
秋風木葉下，想見清潺湲。
凉波納華月，洗此白璧圓。
借問掾曹內，得無從事賢。
賞音不易逢，勝景那可捐。
願因東轅使，寄我南樓篇。